《登烟云台同西峰诸友分韵得跨字》
明代·刘永之

振策履崔嵬，飞步凌云榭。俯观飞鸟翔，远见平江泻。

弹棋古桂阴，酌酒长松下。谷响啸哀猿，林香过山麝。

祈灵醉巫觋，寻真望仙驾。翠虬金节导，青鸾羽衣跨。

逸兴殊淹留，吹箫待清夜。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。